шик менән ҡарайҙар ине. «Иләк»тәрҙе үтте, бәхетенә күрә урман ауҙарырға ебәрмәнеләр, тимер сыбыҡ артына ташламанылар — Аллаһы тәғәләгә, Совет власына рәхмәт уҡы ла шым ғына, тауышыңды сығармай ғына көн итеп тик ят. Алға сыҡма, күкрәк кирмә, түрәләргә йылмаймай, ярамһаҡланмай яҡын бараһы булма. Кешеләрҙән мәрхәмәт көтмә, колхоз ярҙамына ла өмөт итмә. Ана, түбәндәге ауылдан Ғарипов Ғәбделхәй әсирлектән емерелеп бөткән буш өйгә, сүп үләне баҫҡан урамға ҡайта, әсәһе ҡырҡ дүрттә үлгән, һыйыры ла, бүтән мал-тыуары ла юҡ, ашарға картуфы ла бөткән.